text: Banker presser økologer til at stoppe
  03 oktober 2013 kl. 06.56
  Bankerne er begyndt at presse danske landmænd til at opgive økologien, skriver Jyllands-Posten.
  Det er især de økologiske mælkeproducenter, der bliver opfordret til at lægge tilbage til konventionel drift. Nogle mælkeproducenter har allerede accepteret at opgive økologien, mens endnu flere er i gang med at regne på alternativerne.
  - Bankerne presser vores leverandører, som bliver bedt om at udarbejde budgetter, der viser økonomien i omlægning til konventionel drift. Vores råvaregrundlag er truet, og du hører en lille smule panik i min stemme, for vi er et lille mejeri, der ikke kan tåle at miste ret mange leverandører, siger Leif Friis Jørgensen, mejerichef på det sønderjyske økomejeri Naturmælk.
  Hos Arla har man de seneste måneder fået en del henvendelser fra økologer, der overvejer at stoppe.
  - Det er første gang i mange år, vi får den type af henvendelser, oplyser Theis Brøgger, pressechef hos Arla.
  Hvis landmanden omlægger til konventionel drift, kan han frasælge en del af sin jord og reducere gæld, likviditetsbinding og risiko. Den mulighed synes nogle banker tilsyneladende godt om.
  